《白鹄篇送顾五》
明代·宋登春

翩翩双白鹄，乃从何方来。千里一返顾，万里一徘徊。

不见王子乔，飞鸣有余哀。栖托潇湘渚，毛羽何摧颓。

饥乏琅玗食，凡鸟长相猜。愿得同心侣，联翮舞瑶台。

徙倚琼树间，回首谢尘埃。

作者简介：真定府新河人，字应元，号海翁，晚号鹅池生。少能诗，善画。嗜酒慕侠，能骑射。年三十，以妻子儿女五人皆死，弃家远游。晚居江陵，知府徐学谟甚敬礼之。后游石首受辱，遂披发为头陀，不知所终。一说于万历十七年离徐学谟家，泛舟钱塘，投江死。有《鹅池集》、《燕石集》。